આ ફિલ્મના ડિરેક્ટરનું નામ બમ્પી છે. તેમના નામ કરતાં ક્યાંય વધુ બમ્પ આ ફિલ્મમાં છે અને એમાં જ ફિલ્મ ક્યાંય આગળ વધતી નથી. ફિલ્મની શરૂઆત ટિપિકલ ગૂફી કૉમેડીથી અને સીધી બૅન્ક રૉબરીથી જ થાય છે. બૅન્કનું નામ બૅન્ક ઑફ ઇન્ડિયન્સ છે. ત્રણમાંથી બે ચોર દિલ્હી-NCRના છે અને એક ચોર બમ્બૈયા મરાઠી છે. ત્રણેય વચ્ચે સતત દિલ્હી વર્સસ મુંબઈ અને સારાભાઈ વર્સસ સારાભાઈની માયા સારાભાઈની સ્ટાઇલમાં ફરીદાબાદ વર્સસ ગાઝિયાબાદની નોકઝોક ચાલે છે. એક તબક્કે એ લોકો મુંબઈમાં આઉટસાઇડરો પર થતા હુમલાના મુદ્દે પણ સળી કરી લે છે. એકેય બૅન્ક લૂંટારાની ગનમાં સરખી ગોળીઓ નથી તો એક ચોર વાસ્તુશાસ્ત્ર અને જ્યોતિષમાં માને છે. બૅન્કમાં બંધક બનાવાયેલા લોકોમાં બાબા સહગલ પણ છે, ઍઝ હિમસેલ્ફ. તે પોતાની સ્ટાઇલમાં રૅપ સૉન્ગ પણ ગાય છે અને અત્યારના યો-યો કરતા ગાયકોની પટ્ટી પણ ઉતારે છે. બહાર સતત મૂછે તાવ દીધે રાખતા CBI ઑફિસર અમજદ ખાનને પુછાય છે, કિતને આદમી થે? હાઈ હીલ્સ અને વધુપડતું લો કટ ટૉપ પહેરીને રિપોર્ટિંગ કરતી ન્યુઝ ચૅનલની રિપોર્ટરનું નામ છે ગાયત્રી ગાંગુલી, જે પોતાને ગાગા (ઍઝ ઇન લેડી ગાગા) તરીકે ઓળખાવે છે. તેનો રોલ-મૉડલ છે આર્ગો યાને કે અર્નબ ગોસ્વામી.